SQ คว้างานหงสาเพิ่ม! หนุนแบ็คล็อก 2.7 หมื่นลบ. โบรกฯเชียร์ “เก็งกำไร” เป้า 3.30 บ.
SQ ได้งาน "หงสา" เพิ่ม 2 สัญญา 4.5 พันลบ. ดัน Backlog เพิ่มเป็น 2.7 หมื่นลบ. โบรกฯคาดปีนี้โต แนะซื้อ “เก็งกำไร” ชูเป้า 3.30 บาท
22 มิ.ย. 2564

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ ( 22 มิ.ย. 2564) ว่า บริษัท สหกลอิควิปเมนท์ จำกัด (มหาชน) หรือ SQ ชนะการประกวดราคาจาก Hongsa Power Company Limited (HPC) มีมูลค่างานรวมประมาณ 4,587 ล้านบาท โดยแบ่งเป็น 2 สัญญา คือ สัญญาที่ 1 โครงการ Build, Lease and Transfer (BLT) เป็นงานก่อสร้างระบบสายพานเพื่อส่งมอบผู้ว่าจ้างมูลค่างานประมาณ 2,245 ล้านบาท มีระยะเวลาสัญญา13 ปี แบ่งเป็นช่วงก่อสร้างประมาณเดือน ก.ย.2564 ถึงเดือน ก.พ.2567 และช่วงรับรู้รายได้จากค่าเช่า (Lease) ประมาณเดือน ม.ค. 2567 ถึงเดือน ธ.ค. 2576
ส่วนสัญญาที่ 2 O&amp;M Services for the Waste Line 2 Conveyor Expansion เป็นงาน Operation and Maintenance Services ระบบสายพานจากสัญญาที่ 1 มีมูลค่างาน 2,342 ล้านบาท ระยะเวลาสัญญา 7 ปี (เริ่มงานเดือน ม.ค. 2570 ถึง ธ.ค.2576
นอกจากนี้ในช่วงก่อนหน้าเมื่อวันที่ 20 พ.ค. 2564 ทาง SQ ชนะการประกวดราคาจาก HPC สำหรับงาน North Pit Wall Expansion Project ซึ่งมีมูลค่างานเบื้องต้นรวม 830 ล้านบาท มีระยะเวลาสัญญา 5 ปี (เริ่มงานช่วงเดือน ม.ค. 2565 – ธ.ค. 2569)
โดยเมื่อรวม 3 โครงการที่ชนะการประมูลรวม 5,417 ล้านบาท จะส่งผลให้งานในมือ (Backlog) ของ SQ จะเพิ่มเป็น 2.7 หมื่นล้านบาท จากก่อนหน้าที่ทาง SQ เหลือ Backlog ณ สิ้นไตรมาสแรกประมาณ 2.17 หมื่นล้านบาท
ทั้งนี้งานใหม่จะไม่มีผลต่อประมาณการรายได้ปีนี้ซึ่งส่วนใหญ่จะเป็นการรับรู้รายได้ปีที่ 4-7 โดยฝ่ายนักวิเคราะห์คงประมาณการปี 2564 คาดยอดรับรู้รายได้ 4,216 ล้านบาท ลดลง 10% เนื่องจากจบโครงการแม่เมาะ 7 แต่กำไรปี 2564 จะดีขึ้นต่อ 333 ล้านบาท เติบโต 38% อีกทั้งประมาณการค่อนข้างอนุรักษ์นิยมจากกำไรไตรมาส 1/2564 คิดเป็น 72% ของทั้งปี โดยปรับประมาณการปีหน้าเพิ่มเล็กน้อยจากเริ่มรับรู้งาน North Pit Wall คาดยอดขาย 4,382 ล้านบาท โต 4% และมีกำไรสุทธิเท่ากับ 357 ล้านบาท โต 7%
ด้านทางฝ่ายนักวิเคราะห์คงประมาณการปีนี้และปรับประมาณการปีหน้าขึ้นเล็กน้อย ซึ่งโครงการใหม่จะทำให้รายได้ในอนาคตเพิ่มขึ้นทำให้ราคาเป้าหมายด้วยวิธีDCF (WACC = 8%) เพิ่มเป็น 3.3 บาท จาก 3.0 บาท แนะนำ “TRADING BUY” ช่วงอ่อนตัวหลังเมื่อวานขึ้นมาแรง